
ועדת הכספים 
 27/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 945>
 מישיבת ועדת הכספים 
 יום שלישי, א' בטבת התשע"ב (27 בדצמבר 2011), שעה 10:50
<סדר היום:>
<הארכת תוכניות סיוע למשבר האשראי - תוכנית ה- TOP UP>
נכחו:

<חברי הוועדה:> 
ציון פיניאן – מ"מ היו"ר

רוחמה אברהם-בלילא

יצחק  וקנין

שי חרמש

<מוזמנים:> 
	שירי גרנות
	–
	הממונה על ערבויות מדינה, אגף החשב הכללי, משרד האוצר

	גילה וינברגר
	–
	רפרנטית ערבויות מדינה, משרד האוצר

	שאולי כצנלסון
	–
	כלכלן ראשי, מכון היצוא הישראלי

	חזקיה ישראל
	–
	התאחדות התעשיינים


<ייעוץ משפטי: >
שלומית ארליך
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<הארכת תוכניות סיוע למשבר האשראי - תוכנית ה- TOP UP>
<היו"ר ציון פיניאן:>
אני פותח את ישיבת ועדת הכספים. על סדר היום הארכת תוכנית סיוע למשבר האשראי – תוכנית ה-TOP UP.
לפני שאנחנו נכנסים לדיון, אני רוצה לברך את אנשי אגף התקציבים של עיריית אשדוד שנמצאים כאן. הם באו ללמוד מה עושים בכנסת ישראל, בוועדת הכספים. ברוכים הבאים.

מי מציג את הנושא?

<שירי גרנות:>
שמי שירי גרנות, אני הממונה על ערבויות מדינה, שייכת לאגף החשב הכללי במשרד האוצר. באנו לבקש מהוועדה להעמיד ערבות של מיליארד שקלים על מנת להפעיל את תוכנית ה-TOP UP. התוכנית באה לעודד יצואנים לספק ביטוח במקום שבעצם אין מענה בשוק הפרטי בעסקאות סחר חוץ, סיכון פוליטי ומסחרי. התוכנית מאפשרת קבלת ביטוח עסקאות קצרות טווח. בעצם מה שהמדינה עושה במסגרת התוכנית זה להוסיף איזושהי תוספת לביטוח שנותן השוק הפרטי. בעזרת התוכנית הזאת אנחנו מגדילים את המסגרות ומאפשרים לעסקאות לצאת לפועל. התוכנית הוקמה ב-2009 בעת המשבר ומאז ראינו הצלחה מאוד יפה לתוכנית כאשר כ-4,000 עסקאות יצאו לפועל, היקף הכיסוי שהעמדנו עומד על חצי מיליארד שקלים. סך הכול זה אפשר לעסקאות בהיקף של מיליארד וחצי שקלים לצאת לפועל.

התוכנית היא חיונית. זאת אומרת, מצד אחד אנחנו מאפשרים לעסקאות שיש להן ייתכנות לצאת לפועל. אנחנו רואים את זה גם לפי כמות הדי פולטים. אנחנו חושבים שבעולם שבו היצוא הוא מרכיב מאוד מאוד גדול מהתמ"ג של מדינת ישראל, גם התוצאה של התעסוקה היא מאוד יפה, יש מקום להמשיך ולהפעיל את התוכנית הזאת.

אנחנו מבקשים מוועדת הכספים לאשר את העמדת הערבות.

<היו"ר ציון פיניאן:>
חזקיה, התעשיינים תומכים?

<חזקיה ישראל:>
אנחנו תומכים מאוד בתוכנית. מדובר בתוכנית טובה ואנחנו שמחים שהיא הגיעה ומעריכים אותה.

<יצחק  וקנין:>
אני רוצה להעלות משהו בנושא התעשיינים שהוא לא קשור לעניין אבל אני חושב שצריך להעלות אותו.

יש ידיעה ברורה שבימים הקרובים, ב-1 בינואר, הולכים להעלות ב-25 אחוזים את המחיר למים בתעשייה. אני חושב שזאת שערורייה.

<שי חרמש:>
מאיפה זה צץ?

<יצחק  וקנין:>
זה הסדר.

<היו"ר ציון פיניאן:>
חזקי, אתה יודע על זה משהו?

<חזקיה ישראל:>
כן.

<יצחק  וקנין:>
זה ההסדר. מה שקורה, זאת קטסטרופה.

<חזקיה ישראל:>
בשבוע הבא יש כוונה של רשות המים להעלות ב-25 אחוזים את מחירי המים לתעשייה. מדובר בתשומה. זה הולך להשפיע בסדר גודל של כמאה מיליון שקלים על התעשייה. זה ילחץ להעלאת מחירים ובעוד שהממשלה פועלת להורדת מחירים, הולך להיות כאן דבר הפוך לגמרי. רוצים להעלות את זה לשישה שקלים לקוב. אנחנו נשמח אם ועדת הכספים תאמר מילה בנושא הזה. זה נראה לנו כמעט אבסורד.

<היו"ר ציון פיניאן:>
אני מציע שוועדת הכספים תקיים דיון בנושא הזה.

<שי חרמש:>
איציק, בוא ניזום את הדיון.

<היו"ר ציון פיניאן:>
אני מציע שתצרפו גם אותי. 

<שי חרמש:>
התוכנית היום היא מנוף ליצוא וזה דבר נהדר. הידיעה היותר חשובה היא משהו שלא שמתם לב אליו, שכל הדיפולטים הם מזעריים. זאת אומרת, המדינה מעמידה הלוואות והיא ממש לא ניזוקה מהעניין.

<רוחמה אברהם-בלילא:>
זה ברור לאורך כל הדרך.

<שי חרמש:>
לא. זה לא ברור. זה ממש לא ברור. את נכנסת לאזורי סיכון. הוא הרי לא מבטח את היצוא לאנגליה הוא מבטח את הטנזניות ולא את אנגליה. 

<שאולי כצנלסון:>
שמי שאולי כצנלסון. אני ממכון היצוא הישראלי. אני רוצה להוסיף את תמיכתנו. אנחנו מאגדים כ-1,400 יצואנים שהם חברים במכון ואנחנו מסייעים להם בפעילות בחוץ לארץ, ביטוח עסקים בחוץ לארץ. אני חושב שראוי להדגיש שבתקופה הקרובה, כפי שכולנו יודעים, משבר נוסף לפתחנו, לפחות כך צופים והוא התחיל כבר באירופה, ולכן בעיתוי הנוכחי התוכנית הזאת היא חשובה במיוחד.

לכן אנחנו כמובן מבקשים ותומכים בהארכת התוכנית. אני חושב שזה כלי חשוב להתמודדות עם משברים אפשריים בעתיד הקרוב.

<היו"ר ציון פיניאן:>
תודה. היועצת המשפטית, בבקשה.

<שלומית ארליך:>
שאלה אחת לגבי המועד בו נדרשת הארכת התוכנית.

<שירי גרנות:>
בהתאם לחוק, אנחנו ניקח את המקסימום שהוא שנתיים.

<היו"ר ציון פיניאן:>
תודה. אנחנו מצביעים על אישור הארכת תוכנית סיוע למשבר האשראי – תוכנית ה-TOP UP.

הצבעה 
בעד אישור הארכת התוכנית – פה אחד

הארכת התוכנית אושרה

<היו"ר ציון פיניאן:>
תודה רבה. אנחנו עוברים לסעיף הבא.

<הישיבה ננעלה בשעה 11:00>
